Fear and belonging in Kontula : negotiating difference in everyday urban encounters at an East Helsinki shopping centre
Tässä tutkielmassa tarkastellaan arkisia kohtaamisia ja sosiaalista vuorovaikutusta helsinkiläisessä lähiössä. Tutkimus käsittelee, kuinka Kontulan lähiön asukkaat kohtaavat sosiaalista ja kulttuurillista erilaisuutta arkielämässään. Tutkimuksessa keskitytään Kontulan ostoskeskuksen puolijulkisiin tiloihin ja tarkastellaan asukkaiden kykyä sopeutua sekä kohdata erilaisuutta. Työ osallistuu lähiötutkimuksen tieteelliseen keskusteluun tuomalla esiin moniäänisen ja paikallishistoriaan nojautuvan käsityksen niistä prosesseista, jotka muovaavat etnisesti ja sosiaalisesti moninaista naapurustoa. Tutkimus perustuu etnografiseen kenttätyöhön, joka suoritettiin kahdessa osassa elokuun 2019 ja helmikuun 2020 välillä. Työssä sovelletaan osallistuvan havainnoinnin ja laadullisen haastattelun menetelmiä. Tutkimuksen yksitoista haastateltavaa ovat aikuisia 30 ja 71 ikävuoden väliltä. Haastateltavat asuvat Kontulassa, ja heillä on laaja kokemuspohja ostoskeskuksen arjesta. Vaikka haastatteluaineisto on tärkeä osa tutkimusta, pohjautuu työ ennen kaikkea niihin tulkintoihin ja analyysiin, jotka syntyivät osallistuvan havainnoinnin kautta ja niissä vuorovaikutustilanteissa, joista työ kertoo. Tutkimusta taustoitetaan tarkastelemalla, kuinka Kontulan alueellinen leimautuminen synnyttää monisyisiä moraalisia tulkintoja ”hyvästä” ja ”huonosta” asuinalueesta. Kun osa asukkaista vahvistaa negatiivisten stereotypioiden todenperäisyyden ja kuvailee sosiaalisten ongelmien ja turvattomuuden kasautumista ostoskeskuksen alueella, toiset asukkaat taas vähättelevät ongelmia ja painottavat, kuinka hyväksyvä ja seurallinen paikka ostoskeskus on kaupunkitilana. Havainnoinnit ostoskeskuksen negatiivisesti leimautuneissa paikoissa osoittavat, kuinka marginalisoitujen henkilöiden ja etnisten vähemmistöjen osallistuminen paikalliseen elämään haastaa niitä prosesseja ja diskursseja, jotka asettavat nämä ryhmät pelon ja riesan kohteiksi. Työssä hyödynnetään leppoisan rinnakkaiselon ja kosmopoliittisen suojan käsitteitä. Tuloksien pohjalta vaikuttaa siltä, että arkiset kohtaamispaikat, kuten baarit ja kahvilat, luovat mahdollisuuden kohdata erilaisuutta ja sopeutua paikalliseen moninaisuuteen. Vaikka etninen eronteko ja rajatyö edelleen määrittävät miten paikalliset suunnistavat ostoskeskuksen sosiaalisessa ympäristössä, kohtaamispaikat ajoittain uudelleenmäärittävät paikallisen kuulumisen rajaehtoja ja käytänteitä ja siten laajentavat paikallisia käsityksiä ”meistä”. Tutkimuksen johtopäätös on, että avoin ja monietninen yhteiskunta syntyy nimenomaan niistä prosesseista, joissa kuulumisen käytänteitä ja merkityksiä haastetaan. Tutkimus esittää, että yhteisön konsensuksen sijasta tasa-arvoinen oikeus osallistua yhteiseen kaupunkitilaan ja avoin arkinen vuorovaikutus ovat merkkejä yhteisön kyvystä kohdata erilaisuutta sekä sopeutua muutokseen.
Kontula, social interaction, ethnicity, boundaries, marginalisation, belonging, stigma, territorial stigma, conviviality, cosmopolitanism, ethnography
Networked Digital Library of Theses and Dissertations